Kipchoge in klas van sy eieEliud Kipchoge in aksie in Berlyn. Foto: Tobias Schwarz/AFP. In langafstandkringe moet Eliud Kipchoge ongetwyfeld as die Red Bull-renmotor van marathons bekendstaan. Die 37-jarige langasem van Kenia het vandag die Berlyn-marathon in 2:01:09 kafgedraf om sy eie wêreldrekord met 30 sekondes te verbeter. Kipchoge het die eerste helfte van die 42,2 km-roete in minder as ŉ uur afgeblits en baie het gewonder of hy ook die eerste atleet sal word om die tweeuurkerf by ŉ amptelike wedloop te breek. “Ek is baie tevrede met my voorbereiding en ek moet my span vir die vinnige wedloop bedank. Spanwerk speel immers ŉ beduidende rol in ŉ atleet se sukses,” het Kipchoge gesê. Hy het in 2019 in Oostenryk die eerste persoon geword om ŉ marathon in minder as twee uur af te jaag, maar dit word nie as ŉ amptelike wêreldrekord erken nie. Kipchoge, wat in Wene met ŉ merkwaardige tyd van 1:59:40 gespog het, is destyds deur 36 pasaangeërs in afwisselende groepe vergesel en dit is een van die redes waarom die internasionale atletiekbeheerliggaam dit nie as ŉ wêreldrekord beskou nie. Volgens die merkwaardige atleet – wat ook met twee goue Olimpiese medaljes spog – word hy nie net deur sy gesin gemotiveer nie, maar ook deur die strewe om jong mense tot hoër hoogtes te inspireer. 2:06:05 – Ronald da Costa in 1998 2:05:42 – Khalid Khannouchi in 1999 2:05:38 – Khalid Khannouchi in 2002 2:04:55 – Paul Tergat in 2003 2:04:26 – Haile Gebrselassie in 2007 2:03:59 – Haile Gebrselassie in 2008 2:03:23 – Patrick Makou in 2011 2:03:23 – Wilson Kipsang in 2013 2:02:57 – Dennis Kimetto in 2014 2:01:39 – Eliud Kipchoge in 2018 2:01:09 – Eliud Kipchoge in 2022.